MODIFICACIÓN DO CONVENIO COLECTIVO DO PERSOAL AO SERVIZO DO CONCELLO DE REDONDELA
ADMINISTRACIÓN LOCAL — Municipal — Redondela (Convenios colectivos, 14/03/2022)

O Pleno do Concello de Redondela, na sesión ordinaria (PLN/2022/1) que se desenvolveu o 27/01/2022, adoptou o seguinte acordo: 1º) Modificar o artigo 8º do Convenio Colectivo do persoal do Concello de Redondela, coa introdución do seguinte texto: A efectos do perfeccionamento de trienios, recoñécese ás/aos empregadas/os municipais do Concello de Redondela (persoal funcionario de carreira e interino e, persoal laboral fixo e temporal), a totalidade dos servizos indistintamente prestados por eles na Administración do Estado, autonómica ou local previos ao seu ingreso, tanto en réxime funcionarial como laboral. Dito recoñecemento, rexerase pola normativa reguladora do réxime xurídico do recoñecemento dos servizos previos e perfeccionamento de trienios, vixente en cada momento." 2º) Modificar o artigo 20º co Convenio Colectivo do persoal do Concello de Redondela, quedando o texto como segue: Anticipos reintegrables "Os empregados municipais do Concello de Redondela, previa solicitude, poderán recibir anticipos de retribucións dos haberes líquidos pendentes de percibir por unha contía máxima de 3.000 euros, nas categorías nas que aplicando a lei non se alcance dita cantidade. Sen ben, a contía solicitada non poda ser superior ao importe dos haberes líquidos totais pendentes de percibir, en función do período da contratación previsto. A devolución das cantidades anticipadas se realizará por contías iguais, de forma que, a máis tardar, partir do mes seguinte á data da percepción do anticipo, detraerase da nómina da/o empregada/o, a cantidade que resulte de dividir a contía global do anticipo concedido entre o número de mensualidades que correspondan. As devolucións poderanse facer en 12, 18 ou 24 mensualidades, sempre e cando a duración previsible do nomeamento ou contrato de traballo da/o solicitante permita facer fronte á devolución total da contía solicitada. En caso contrario, deberá procederse á redución do tempo de devolución, segundo corresponda. Non obstante, poderá reintegrarse en menor tempo do solicitado inicialmente o préstamo recibido e liquidalo na súa totalidade, cando o interesado o estime conveniente, previa comunicación. Non se tramitarán novas solicitudes de anticipos ata non ter devolto a/o solicitante na súa totalidade o anteriormente concedido, sendo requisito imprescindible non ter ningún outro anticipo sen reintegrar. Para a concesión dos anticipos o persoal aportará unha solicitude na que conste a contía solicitada, as mensualidades para a súa devolución, motivo da solicitude e compromiso de reintegro das cantidades percibidas. No caso de existencia de varias solicitudes, e cando non exista crédito suficiente para atendelas na súa totalidade, concederanse atendendo á data de entrada da solicitude e, en caso de igualdade, terá preferencia o persoal que non solicitara con anterioridade ningún anticipo. No suposto de que un traballador a quen se lle outorgase un anticipo causase baixa no seu posto de traballo, como consecuencia da extinción da súa relación laboral, concesión de calquera tipo de excedencia, permiso sen soldo ou suspensión de relación laboral, agás a dimanante de incapacidade temporal ou maternidade/paternidade, o reintegro das cantidades non devoltas será practicado dentro do mesmo mes en que se produza a mencionada baixa, sen prexuízo da tramitación de expediente administrativo de reintegro pola cantidade pendente de devolución. O Concello consignará nos orzamentos municipais as cantidades que correspondan para facer fronte a ditos préstamos. En todo aquelo non previsto neste convenio, será de aplicación a normativa vixente en cada momento." A modificación puntual do convenio colectivo do persoal ao servizo do Concello de Redondela, que afecta única e exclusivamente ao anexo da mesma, surtirá efectos a partir da publicación do correspondente anuncio no BOPPO. A alcaldesa. Rito Morris Breen. (DOCUMENTO ASINADO DIXITALMENTE NA MARXE)